Cem Özdemir

Dr **Cem Özdemir** (* 21. Dezämber 1965 z Aurich) isch e dytsche Bolitiker (Bindnis 90/Di Griene). Är isch vu Dezämber 2021 bis Mai 2025 Bundesminischter fir Ernehrig un Landwirtschaft im Kabinett Scholz gsii. Vu Novämber 2024 bis Mai 2025 isch er zuesätzli Bundesminischter fir Bildig un Forschig gsii. 

Är isch vu 2008 bis 2018 ein vu zwei Bundesvorsitzende vu dr Bartej gsii.

## Läbe un Beruef
Dr Özdemir isch dr Suhn vun ere dirkische Gaschtarbeiterfamilie; är het 1983 di dytsch Staatsburgerschaft aagnuu. No dr Mittlere Ryyfi an dr Realschuel z Aurich het er bis 1987 z Reidlenga ne Uusbildig zum Erzieher gmacht. Derno het er an dr Fachoberschuel z Nirdenga d Fachhochschuelryyfi gmacht un e Sozialpädagogik-Studium an dr Evangelische Fachhochschuel fir Sozialwäse Reitlenge (hite Evangelischi Hochschuel Ludwigsburg) aagfange, wun er 1994 as Diplom-Sozialpädagog (FH) abgschlosse het. Syt 1987 het dr Özdemir as Erzieher un freje Schurnalischt gschafft. Dr Özdemir isch Muslim. Anne 2003 het er d Schurnalischti Pia Castro ghyrote, wu vu Argentinie stammt. Är het mit ihre ne Dochter un e Suhn. Im Novämber 2023 het s Baar verchindet, ass si scho lenger drännt läbe. Syt 2024 isch dr Özdemir mit dr kanadische Jurischti Flavia Zaka liiert, am 14 Februar 2026 hän di baide ghyrote.

2003 isch dr Özdemir Transatlantic Fellow vum *German Marshall Fund of the United States* gsi. In däre Zyt het er u.&nbsp;a. Brownbag-Läsige ghalte an der University of Madison im US-Bundesstaat Wisconsin zue dr Roll vu dr Dirkej z Europa.

## Bolitik
### Bardej

Dr Özdemir isch syter anne 1981 Mitglid vu dr Griene. Är het syyni politisch Heimet im Griene-Chreisverband Ludwigsburg. Vu 1989 bis 1994 isch er im Griene-Landesvorstand vu Bade-Wirttebärg gsi. Anne 1992 het er zue dr Mitgrinder ghert vu *Immi-Grün – Bündnis der neuen InländerInnen*.

Am 2. Juni 2008 het dr Özdemir syy Kandidatur fir dr Bundesvorsitz vu syyre Bardej aagchindet. Gegekandidat vum Özdemir fir d Wahl, wu im Novämber aagsetzt gsi isch, isch dr Volker Ratzmann gsi, dr Griene-Fraktionsschef im Abgordnetehuus vu Berlin, wu aber us private Grind syy Kandidatur am 4. Septämber 2008 ufgee het.

Im Vorfäld vu dr Wahl zum Bundesvorsitzende het sich dr Özdemir uf em Landesbartejdag vu dr Griene Bade-Wirttebärg um e uussichtsryyche Lischteplatz fir d Bundesdagswahl 2009 beworbe. Är isch doderby in zwo Kampfkandidature syyne bartejintärne Gegekandidate unterläge. Dr Özdemir het aber einewäg an syyre Kandidatur fir dr Bartejvorsitz feschtghebt.

Ab 15. Novämber 2008 isch dr Özdemir - näbe dr widergwählte Claudia Roth - eine vu zwei Bundesvorsitzende vu dr Bardej gsii. Är isch mit 79,2 Prozänt vu dr Delegiertestimme gwehlt wore..

Bi dr Bundesdagswahl 2009 isch dr Özdemir as Diräktkandidat aadrätte fir dr Bundesdagswahlkreis Stuegert I. Är het aber gege dr CDU-Kandidat Stefan Kaufmann verlore un isch dodermit ohni Bundesdagsmandat blibe.

Anne 2010 isch dr Özdemir mit 88,5 Prozänt im Amt vum Bundesvorsitzende bstetigt wore, 2012 mit 83,29 Prozent.

Noch em ender schlächte Abschnyde bi dr Bundesdagswahl 2013 isch dr gsamt Bundesvorstand vu dr Bardej zruckdrätte. Dr Özdemir het derno aagchindet, ass er wider fir s Amt vum Bardejvorsitzdene kandiere wett. Am 19. Oktober 2013 isch er mit 71,4 Prozänt vu dr Deligiertestimme widergwehlt wore, näbe dr Simone Peter.

Aafangs Jänner 2018 het dr Özdemir aagchindet, ass er nimi fir dr Vorsitz kandidiert. Zue sym Noofolger isch dr Robert Habeck gwehlt wore.

### Bundesdagsabgordnete
Vu 1994 bis 2002 isch dr Özdemir Mitglid vum Dytsche Bundesdag gsi. Är isch dodermit dr erscht Bundesdagsabgordnete mit ere dirkische Härchumft gsi. Syt 1998 isch er innepolitische Sprächer vu dr Bundesdagsfraktion Bündnis 90/Die Grünen gsi.

Des Amt het er am 26. Juli 2002 nidergleit, wu Vereffetlichunge iber e ginschtige Privatkredit vum PR-Berater Moritz Hunzinger un d uuzuelässig Verwändig vu dienschtlig erworbene Bonus-Myyle Ufsäh gregt hän. Är het au syy Ruckzug us em Bundesdag bekannt gee. D Kandidatur fir d Bundesdagswahl 2002 het er nimmi chenne zruckzie, aber no syyre Widerwahl het er s Bundesdagsmandat nit aagnuu.

Dr Özdemir isch bis dert alliwyl iber d Landeslischt Bade-Wirttebärg in dr Dytsch Bundesdag yyzoge. Wun em dr bade-wirttebärgisch Landesverband vu dr Griene ne uussichtsryyche Lischteplatz versait gha het un är dodermit bi dr Bundesdagswahl 2009 nit iber e Lischteplatz abgsichert gsi isch, isch em dr Yyzug in dr 17. Dytsch Bundesdag nit glunge. Syy Bewärbig um e Diräktmandat im Wahlchreis Stuegert I isch ohni Erfolg blibe.

Am 1. Dezämber 2012 isch dr Özdemir uf dr zweet Blatz vu dr Landeslischt Bade-Wirttebärg fir d Bundesdagswahl 2013 gwehlt wore. Är isch au zum zweite Mol im Bundesdagswahlchreis Stuegert I zue dr Wahl fir s Diräktmandat aadrätte; är isch derno iber d Landeslischt in dr Bundesdag yyzoge.

2017 isch dr Özdemir zäme mit dr Katrin Göring-Eckardt zum Spitzekandidateduo fir d Bundesdagswahl 2017 gwehlt wore. Är isch wider im Wahlchreis Stuegert I aadrätte. As Abgordnete het er ab 2018 dr Vorsitz vum Uusschuss fir Verchehr un digitali Infrastruktur ibernuu.

Bi dr Bundesdagswahl 2021 het dr Özdemir zum erschte Mol s Diräktmandat erstmals das Direktmandat im Wahlchreis Stuegert I mit 40,0 % vu dr Erschtstimme gwunne. Des isch s bescht Erschtstimmenergebnis iberhaupt z Bade-Wirttebärg un au s bescht Erschtstimmenergebnis vu dr Griene z Dytschland gsii.

### Europaabgordnete
Vu 2004 bis 2009 isch er Mitglid vum Europäische Parlamänt gsi in dr Fraktion *Die Grünen/EFA*. Är het em Uusschuss fir uuswärtigi Aaglägeheite aaghert un isch ussepolitische Sprächer vu syyre Fraktion gsi. Är isch au Vize-Presidänt vum nitständige *Uusschuss zur behauptete Nutzig vu europäische Staate dur d CIA fir d Bferderig un s rächtswidrig Feschthalte vu Gfangene* (CIA-Uusschuss) gsi derzue Mitglid vu dr hochrangige *Kontaktgruppe Nordzypern*, vu dr interparlamentarische Delegation EU-Dirkei, vu dr *Anti-Racism and Diversity Intergroup* sowie der Atlantikbrücke. Anne 2007 het er bi dr Grindig vu dr europäische Dänkfabrik *European Council on Foreign Relations* mitgmacht.

As Europaabgordneter het er im Johr 2007 d Schirmherrschaft iber dr Christopher Street Day Stuegert ibernuu. Är isch e offiziälle Unterstitzer vum Bindnis *Freiheit statt Angst fir Dateschutz un gege staatligi Iberwachig*.

Zur Europawahl 2009 isch dr Özdemir nimi aadrätte.

### Bundesminischter fir Landwirtschaft
No dr Bundesdagswahl 2021 het dr Bundesvorstand vu dr Griene dr Özdemir gege dr Mitbewärber Anton Hofreiter as Bundeslandwirtschaftsminischter vu dr Ampelkoalition us SPD, Griene un FDP vu dr 20. Legislaturperiod duregsetzt.
S Kabinett Scholz isch mit em Özdemir as Landwirtschaftsminischter am 8. Dezämber 2021 ernännt wore. Dr Özdemir isch dr erscht Bundesminischter mit dirkischem Migrationshintergrund gsii.

### Bundesminischter fir Bildig un Forschig
Wu d  Ampelkoalition ussenanderghejt isch, het dr Özdemir am 7. November 2024 zerscht kummisarisch s Amt vum Bundesminischter fir Bildig un Forschig ibernuu, am 25. Novämber 2024 isch er offiziäll vum Bundesbresidänt Frank-Walter Steinmeier ernännt wore. Mit em Amtsaadritt vum Kabinett Merz am 7. Mai 2025 isch er us syn Minischterämter uusgschide.

### Kandidatur as Minischterbresidänt vu Bade-Wirttebärg
Am 25. Oktober 2024 het dr Özdemir verchindet, ass er bi dr Landdagswahl z Bade-Wirttebärg 2026 as Spitzekandidat vu dr Griene wett aadrätte un as Noofolger vum Winfried Kretschmann dr negscht Minischterbresidänt wett gee. Bi dr Bundesdagswahl 2025 het er wäge däm uf e Kandidatur verzichtet. Am 24.&nbsp;Mai 2025 isch er vum Landesbartejdag mit 97&nbsp;Brozänt vu dr Stimme zum Spitzekandidat gwehlt wore. Bi dr Landdagswahl hän di Griene 30,3&nbsp;Brozänt vu de Stimme gwunne un sin dodermit knappt vor dr CDU gläge. Dr Özdemir sälber het im Wahlkrais Stuagert II 47,9 % vu de Erschtstimme gholt un dodermit s bescht Ergebnis vu allne Bolitiker*ne z Bade-Wirttebärg.

## Dr anatolisch Schwob
Dr Cem Özdemir cha guet Schwäbisch schwätze. Är bezeichnet sich gärn as *anatolische Schwob* un setzt s Schwäbisch gärn as „fryndligi Provokation“ yy, wänn ihn eber fir e Uusländer haltet.. Fir dr Belchen-Verlag het dr Özdemir anne 2001 e schwäbischi Version vu *Romeo un Julia* vum Albert Hefele uf Schwäbisch uf CD gsproche.

## Vereffetlichunge
### Monografie
* *Ich bin Inländer*. dtv, München 1997, ISBN 3-423-24109-8. (ufzeichnet vum Hans Engels; aktualisierti Neiuusgab 1999)
* *Currywurst und Döner. Integration in Deutschland*. Lübbe, Bergisch Gladbach 1999, ISBN 3-7857-0946-3. (in Zämmearbet mit em Bernd Knopf un em Jürgen Gottschlich)
* *Deutsch oder nicht sein? Integration in der Bundesrepublik Deutschland*. Bastei Lübbe, Bergisch Gladbach 2000, ISBN 3-404-60482-2.
* *Die Türkei – Politik, Religion, Kultur*. Beltz, Weinheim 2008, ISBN 3-407-75343-8.

### as Rugeber
* *Abenteuer Vorlesen. Ein Wegweiser für Initiativen*. Ed. Körber-Stiftung, Hamburg 2002, ISBN 3-89684-036-3.
* *Mitten in Deutschland. Deutsch-türkische Erfolgsgeschichten*. Herder, Freiburg [u. a.] 2011, ISBN 978-3-451-30469-9. (mit em Wolfgang Schuster)

### Bydreg in Sammelbänd
* *Die Armee gehört in die Kaserne. Über das Verhältnis von Militär und Politik in der Türkei*. In: Lydia Haustein, Joachim Sartorius, Christoph Bertrams (Hrsg.): *Modell Türkei?: Ein Land im Spannungsfeld zwischen Religion, Militär und Demokratie*, Wallstein Verlag 2006, ISBN 978-3-8353-0067-5, S. 73 ff.
* *Griechenland und Türkei. Können Falken Tauben werden?* In: Apostolos Katsikaris (Hrsg.): *Türkei Europa*, Magnus-Verlag, Essen 2006, ISBN 978-3-88400-506-4, S. 58 ff.

## Literatur
* Özlem Topçu: ''"Unser Cem"''. In: *Die Zeit*, 23. Oktober 2009.

## Weblink
* 
* Internetufftritt vum Cem Özdemir
* 
* 
* 
* 

## Fuessnote